
Az autológ haemopoetikus őssejt transzplantáció fogászati vonatkozásai

A malignus haematológiai betegek eredményes kezelésének egyik hatékony eszköze az autológ haemopoeticus őssejt-transzplantáció ( HSCT), melynek azonban egy gyakori és súlyos mellékhatása az oralis mucositis.
A TDK pályamunka készítése során legfőbb célunk az volt, hogy megvizsgáljuk van-e összefüggés a fogászati góctalanítás és a kialakuló mellékhatások között, illetve a beteg szájhigiénés állapota befolyásolja-e az oralis mucositis kialakulásakor annak súlyosságát. Továbbá célunk volt, hogy bemutassuk, az OM milyen súlyos szövődményekkel járhat, melyek jelentősen megnehezítik a kezelések elviselését.
A vizsgálat során 45 autológ HSCT-n átesett beteget a transzplantáció napjától (0.nap) kezdve átlagosan 15 napig követtük, napi dekurzáló lapon rögzítettük ezen idő alatt kialakult szájüregi elváltozásokat, fénykép dokumentációkkal alátámasztva, megfigyeltük a kialakult elváltozások összefüggését a laboratóriumi paraméterekkel, kérdőív segítségével tájékozódtunk a korábbi citosztatikus kezelések alatt esetlegesen kialakuló elváltozásokról, illetve rögzítettük a beteg szájhigiénés állapotát.
Ezen információk birtokában a legfontosabb eredményeket, az alábbiak szerint foglalhatjuk össze:
Elhanyagolt szájhigiéne esetén gyakrabban alakult ki 1-es, 2-es, 3-as súlyosságú oralis mucositis, valamint szájszárazság, illetve gyakrabban volt szükség parenterális táplálásra.
Megfelelő szájhigiéne esetében kisebb az 1-es és 2-es súlyosságú oralis mucositis kialakulásának valószínűsége.
A góceradikáció csökkentette az 1-es és 2-es stádiumú oralis mucositis kialakulásának esélyét.
Nők esetében gyakrabban alakult ki a mellékhatás súlyosabb stádiuma, szájszárazság és nyelési nehezítettség, valamint gyakrabban volt szükség parenterális táplálásra is.
Ezen egyértelmű összefüggések következtében hangsúlyozzuk a fogorvosok és haematológusok szoros együttműködését és a prevenciós szemlélet előtérbe helyezését, mely lehetőséget nyújt az oralis mucositis morbiditásának csökkentésére, valamint a betegek eredményesebb gyógyulására.




